Il-power station tal-Marsa għadha kemm għalqet 61 sena. Kien nhar il-5 ta’ Diċembru 1953 li minn hawnhekk beda jiġi ġenerat l-elettriku, fil-bidu minn taħt l-art. Fil-pjani tal-Enemalta, din is-sena se tara l-għeluq ta’ din il-power station.  Għalhekk, il-lejl li għadda kien l-aħħar wieħed ta’ bidu ta’ sena ġdida li matulu ġie ġenerat l-elettriku minn hawnhekk. Ftit xhur biss ‘il bogħod milli ssir parti mill-istorja hekk kif tul din is-sena l-power station tal-Marsa se tieqaf taħdem, il-ġenerazzjoni tal-elettriku minn hawnhekk diġa naqset ħafna. Fl-aqwa tagħha kienet tiġġenera ‘il fuq minn 250 Mega Watt ta’ elettriku; bħalissa 45 Mega Watt. Il-lejl li għadda, il-koordinazzjoni tal-ħaddiema involuti fil-ġenerazzjoni tal-elettriku mill-Marsa kienet f’idejn l-Inġinier Paul Azzopardi. “Tikkoordina t-tliet sezzjonijiet li għandna – control, turbine u boiler. Specjalment meta jinqala xi fault trid tara kif issolviha. Jekk ma jkunx kompitu tieghek iccempel lil tal-maintenance. Tikkoordina ma’ Delimara fuq load demand,” spjega l-Inġinier Azzopardi. Fil-Marsa bħalissa qed jaħdem biss boiler numru 8 u t-turbina tiegħu. Tlieta oħra simili u gas turbine qegħdin hemm għall-eventwalità ta’ xi emerġenza. Il-boiler li jissupplixxi l-isteam biex idawwar it-turbina hu sorveljat l-ħin kollu minn grupp ta’ ħaddiema. “Aħna hawnhekk nikkontrollaw il-boiler. Skont il-load tal-control room naraw fejn nghabbu u ma nghabbux, burners, etc. Skont kif tiċċaqlaq il-control room niċċaqilqu aħna u nagħtu l-isteam lit-turbine,” qal uffiċċjal tal-ġenerazzjoni, Ray Sacco. Ħames ħaddiema oħra huma nkarigati l-ħin kollu mit-turbina, li tiġġenera l-elettriku. Iddur tliet elef dawra fil-minuta u tipproduċi mal-45 mega watt. “Naraw li l-impjant jaħdem kif suppost, jigifieri niċċekkjaw temperaturi, pressure, naraw li kollox sew. Kull siegħa nieħdu readings, fejn ikun hemm ħsarat nirrappurtaw biex jigu jsewwu tal-workshop,” spjega Antoine Piscopo li huwa ‘Turbine Plant Operator. Ħidmet dawn iż-żewġ gruppi ta’ ħaddiema tingħaqad mal-qalbha tal-operat: il-control room prinċipali tal-Marsa li f’kuntatt dirett ma’ dik f’Delimara tara kemm ikun meħtieġ jiġi ġenerat elettriku fil-mumenti billi d-domanda tvarja minn ħin għal ieħor. Għal Charles Sammut li jaħdem fil-control room, il-fatt li kien xogħol il-lejl li għadda r-responsabilità hi akbar. “Meta nkun ġej għax-xogħol mid-dar u nara dawk il-karozzi u tara dawk il-karozzi ħerġin biex imorru jiddevertu, allura dakinhar tħossok aktar importanti li dakinhar fuq ix-xogħol kollox imur tajjeb, għax jekk ma jmurx tajjeb malajr jiftakru fik in-nies. Infatti tgħidilhom fejn taħdem, tgħidilhom “il-power station”, jgħidulek “Eh, li taqtalna d-dawl int!”. Inħossha responsabilita’ akbar,” qal Charles Sammut. Control room oħra tal-Enemalta fil-Marsa b’impjegati lejl u nhar hi dik mnejn isir moniteraġġ tad-distribuzzjoni tal-elettriku mill-power stations sal-1,300 sub-station li l-Enemalta għandha fil-lokalitajiet biex minnhemmhekk jitwassal fid-djar u n-negozji. Matul il-lejl u fil-festi, l-Enemalta jkollha mill-anqas tliet gruppi ta’ ħaddiema xogħol biex jintervjenu f’emerġenzi f’Malta u Għawdex. “Il-ħidma tagħna hi li nerġgħu nirrestawraw l-elettriku: sewwa li jkun mar għand in-nies u sewwa meta jkollok ħsarat ta’ konsumaturi, voldieri jkollok area jew inkella transmission lines: 11KV, 33KV, dejjem nerġgħu nagħtu d-dawl fejn ikun telaq hu,” spjega Mark Azzopardi li huwa ‘Trade-person’. Dawn kienu fost 75 ħaddiem li qattgħu l-lejl tal-bidu tas-sena l-ġdida fuq il-lant tax-xogħol f’postijiet differenti tal-Enemalta. Apparti l-ħidma fil-Marsa u t-tekniċi tal-emerġenza, ħaddiema oħra kienu xogħol fil-power station ta’ Delimara, oħrajn bħala għassiesa u fit-taqsima tal-customer care li tieħu t-telefonati tal-pubbliku b’diffikultajiet dwar il-provista tal-elettriku. Kif jiġri f’kull lejl ieħor, inġiniera u tekniċi oħra kienu on call biex f’każi ta’ emerġenza jirrappurtaw għax-xogħol mill-ewwel u jassistu skont il-ħtieġa.